Ιερά Μονή Παναγίας Μακρυρράχης

Η Ιερά Πατριαρχική και Σταυροπηγιακή Μονή Παναγίας Μακρυρράχης είναι μία από τις παλαιότερες Μονές του νομού Πιερίας, ιδρυθείσα τον 10ο ή 12ο αιώνα μ.Χ. Απέχει 22 χιλιόμετρα από την Κατερίνη και βρίσκεται δίπλα στο χωριό Μικρή Μηλιά.

Στην Ιερά Μονή φυλάσσεται η εικόνα της Κοιμήσεως της Θεοτόκου Μακρυρράχης η οποία θαυματουργεί. Στη Μονή μονάζουν 5 μοναχές και καθηγούμενη είναι η Μοναχή Ιωάννα. Η Μονή πανηγυρίζει στις 15 Αυγούστου, της Κοιμήσεως της Θεοτόκου.

Ιστορικά στοιχεία
Ιδρύθηκε τον 10ο ή 12ο αιώνα ως ανδρική Μονή και ήταν Σταυροπηγιακή και Πατριαρχική, καθώς και πλούσια σε κτήματα. Η Μονή παλιότερα είχε μετόχια μέσα στον Κολινδρό και στο χωριό Συκιά Ημαθίας αφιερωμένα στην Παναγία.

Ως πνευματικό και εθνικό κέντρο της ευρύτερης περιοχής μετείχε σε όλες τις περιπέτειες του έθνους μας και στα δύσκολα χρόνια της Τουρκοκρατίας. Με την έναρξη της Επαναστάσεως, το 1821, καταστράφηκε ολοσχερώς από τους Οθωμανούς, αλλά με τις άοκνες εργασίες των μοναχών ξαναχτίστηκε. Το 1878 που κηρύχθηκε η επανάσταση του Κολινδρού, η Μονή πήρε ενεργό μέρος στον ξεσηκωμό και για αυτό πυρπολήθηκε ξανά από τους Τούρκους. Όμως γρήγορα ανασυγκροτήθηκε και απέκτησε την παλιά της αίγλη. Στη συνέχεια και καθ’ όλη τη διάρκεια του Μακεδονικού αγώνα η Μονή έγινε η γέφυρα για τη μετακίνηση των Μακεδονομάχων και των πυρομαχικών από τη νότια Ελλάδα προς τον βάλτο των Γιαννιτσών.

Όμως στα δύσκολα χρόνια του Β’ Παγκοσμίου Πολέμου, της Κατοχής και του Εμφυλίου, η Μονή υπέστη πολλές καταστροφές, έτσι ώστε με την πάροδο του χρόνου και την εγκατάλειψή της, το 1972 να κατεδαφιστεί όλο το μοναστηριακό συγκρότημα.

Τα τελευταία χρόνια η Μονή μετατράπηκε σε γυναικεία, και από το 1993 με την ευλογία του Μητροπολίτη Κίτρους, Κατερίνης και Πλαταμώνος Αγαθονίκου εγκαταστάθηκαν λίγες μοναχές, που τη φροντίζουν και τη διαμορφώνουν με τη χάρη της Παναγίας και την αγάπη των πιστών.

Παραπομπές

Μακρυρραχης
Κατηγορία:Ιερά Μητρόπολις Κίτρους, Κατερίνης και Πλαταμώνος